Elevii militari câmpulungeni au obținut premii și mențiuni la faza județeană a Olimpiadei de Limba și Literatura Română, "confirmând, încă o dată, efortul susținut împreună cu dascălii lor, dar și iubirea față de limba noastră", potrivit reprezentanților instituției.
Cel mai bun rezultat a fost al elevului plutonier adjutant Cosmin-Dumitru Vișovan, care a obținut premiul I și calificare la faza națională a olimpiadei.
"Pentru mine, participarea la olimpiada de limba și literatura româna a însemnat mai mult decât o competiție. Concursul a constituit o modalitate prin care am reușit să îmi etalez pasiunea pentru citit, într-un context competitiv, alături de valorificarea cunoștințelor obținute la toate disciplinele de-a lungul celor patru ani de liceu", a arătat elevul plutonier adjutant Cosmin Dumitru Vișovan.
Cosmin este un exemplu demn de urmat pentru colegii lui: pe lângă faptul că poartă cel mai mare grad din rândul elevilor, a obținut, de-a lungul celor patru ani de liceu militar, rezultate excepționale la toate concursurile și olimpiadele la care a participat.
Prin rezultate bune s-au remarcat și elev sergent Teodora Avram, care a obținut premiul al II-lea, și elev Roua Dragotă, cu premiul al III-lea. Susținuți de către profesorii de la catedra de limba și literatura română, Mihaela Pintilei, Maria Romaga, Iulian Negură și Marcela Ursachi, ștefăniștii se bucură, an de an, de experiențe noi la concursurile și olimpiadele școlare.
"Prin astfel de competiții școlare avem ocazia să găsim o fărâmă de timp să visăm, să citim și să compunem. Avem șansa să ne aventurăm într-un univers de cuvinte și emoții înfloritoare, să ne descoperim pe noi înșine și să mai copilărim un pic, să sfidăm legile timpului...", a spus elev sergent Teodora Avram.
Felicitările conducerii colegiului se îndreaptă și către elevii militari care au obținut mențiuni: George Vlad Nistor, Andrei Nicăi, Denisa Ștefănescu, Amalia-Valentina Burlacu, Amalia Ouatu și Denis Cojocariu.